**КРАТКА БИОГРАФИЈА**

**АКАДЕМИКА ВЛАДИМИРА КАЊУХА**

Рођен је у Охриду, 4.марта 1929. Кардиоваскуларни и онкопатолог, професор последипломске наставе на Мед.фак. Унив. у Београду, гостујући проф. JE Edwards Registry for cardiovascular disease, St.Paul, USA, академик САНУ, АНУРС и Мађарске академије наука. Један од најбољих професора Мед.фак., утемељивач његове последипломске наставе, творац Кардиопатолошке школе В.Кањуха у Југославији и Србији – пионир истраживања урођених срчаних мана (УСМ) и оснивач Регистра и Музеја УСМ с 1500 експоната. Светски признати научник.

ОБЛАСТИ НАУЧНОГ ИСТРАЖИВАЊА: кардиоваскуларна и онкопатологија, тератологија и историја српске и иностране медицине.

НАЈВАЖНИЈИ НАУЧНИ ДОПРИНОСИ: • Откриће две нове УСМ: **1.** **Unguarded tricuspid orifice – Kanjuh’s anomaly** (Небрањено трикуспидно ушће – Кањухова аномалија): Постоји трикуспидно ушће али ни трага од трикуспидне валвуле, тј. недостају три кусписа, тендинозне хорде и папиларни мишићи. Штампано у Circulation, 1964; **2.** **Конгенитална стенотична трилогија митралне валвуле**, коју чине: а) Акцесорно валвуларно ткиво које испуњава задњу комисуру митралне валвуле, б) Опструктивни двоструки предњи папиларни мишић и в) Екцесивно мрежасто ткиво на доњој ивици предњег митралног залистка. Штампано у српским уџбеницима патологије и кардиологије • **Sekundarni simultani embolizam u plućnoj i sistemskoj cirkulaciji iz trombnog embolusa zaglavljenog u prolaznom ovalnom otvoru (Opis novog sindroma)**. Штампано 1970. у ''Radoviма Med. Fak., Zagreb''. Учињена је и претпоставка да ће у будућности бити описан исти синдром али са туморском а не тромбном емболијом овалног отвора. • **Атероматозно – холестеролски емболизам** код прскања атеросклеротичне плоче аорте с мултипном емболизацијом артерија многих органа, која симулира периартеритис нодоза (и диференцијална дијагноза према њему). Ови радови су штампани у Circulation 1964. и у Am J Cardiol 1965. овај други рад је цитиран и скраћено репринтован у Годишњој књизи најбољих радова САД 1965.; итд.

НУМЕРИЧКИ (КВАНТИТАТИВНИ) ПОКАЗАТЕЉИ РЕЗУЛТАТА НАУЧНОГ РАДА: **Број радова** од 1958. до закључно 2021.: **1442** (in extenso **767**; апстракти **675**) и (ко)ауторство или (ко)уредништво **32 књиге** (научне монографије, уџбеници за редовну и последипл. наставу). У број радова су укључена и многобројна поглавља у књигама а нису урачунате бројне енциклопедијске одреднице за Српску Енциклопедију и студентски радови. Према Google Scholar, за период 1961.-7.априла 2022., **обрађено је** **289 радова** и нађено **2659 цитата** (односе се само на оригиналне радове малог истраживачког тима, а не на студије или препоруке са масовним коауторима; такође, радови су му цитирани у 180 научних монографија и уџбеника у иностранству.**H**-**index 26; i10-index 50.**

Академик Владимир Кањух је био око 3 године у САД, публиковао значајне радове у америчким часописима и једну Научну монографију о урођеним срчаним манама (која је са енглеског преведена на шпански језик. Из ове монографије цео свет је у то време учио патолошку-морфологију урођених срчаних мана), имао понуду да остане у САД као заменик директора институције ''Jesse E.Edwards Registry for Cardiovascular Disease'', St.Paul, Minn, USA и професор кардиопатологије – али, из патриотских разлога, вратио се у Србију да унапређује њену патологију и кардиопатологију.